OnePlus: “Vi lukker ikke ned” – afviser rygter om brandets død

Rygterne lød dramatiske: at OnePlus skulle være ved at blive “dismantled”, altså langsomt pillet fra hinanden af moderselskabet Oppo. Men nu svarer OnePlus igen – og afviser blankt, at virksomheden er på vej mod en nedlukning.

Balladen tog fart efter en historie fra Android Headlines, der påstod, at OnePlus som brand i praksis er ved at blive afviklet – med færre lanceringer, mindre global tilstedeværelse og en strategi, der i højere grad samler OnePlus ind under Oppo-paraplyen.

Den slags historier rammer ekstra hårdt, fordi mobilmarkedet har et langt og ret brutalt bagkatalog af brands, der forsvandt hurtigere, end kunderne kunne nå at reagere – ofte med meget konkrete konsekvenser.

Da LG i 2021 annoncerede, at de trak stikket på deres mobildivision, stod millioner af brugere pludselig med spørgsmål om, hvor længe deres telefoner ville få Android-opdateringer, sikkerhedsrettelser og adgang til reservedele. LG lovede tre års opdateringer på udvalgte modeller – men tilliden tog et knæk, og gensalgsværdien styrtdykkede nærmest fra den ene dag til den anden.

Det samme mønster så man tidligere med HTC, der langsomt gled ud af rampelyset. HTC “lukkede” aldrig formelt, men trak sig stilfærdigt fra mange markeder, skar voldsomt ned på lanceringer og endte med at efterlade kunder i et limbo, hvor support eksisterede – men uden klar retning, tempo eller gennemsigtighed.

OnePlus’ svar: “Misinformation” – og “vi kører videre”

OnePlus India-topchef Robin Liu kalder rygterne “miskinformation” og slår fast, at OnePlus “operating as usual and will continue to do so”. Det skriver han i en offentlig udmelding på X.

Samtidig er der også kommet en udmelding til Android Authority fra OnePlus North America, der lægger vægt på, at driften fortsætter – og at kunder fortsat er dækket i forhold til support og opdateringer.

Samtidig er det heller ikke til at komme udenom, at OnePlus sælger færre telefoner end tidligere. Ifølge flere uafhængige analysefirmaer faldt OnePlus’ globale leverancer med mere end 20 procent i 2024 – fra omkring 17 millioner enheder til anslået 13–14 millioner. Det skete i et år, hvor moderselskabet OPPO samlet set voksede, hvilket understreger, at tilbagegangen er specifik for OnePlus-brandet. Også i nøglemarkeder som Indien og Kina er markedsandelene skrumpet markant, mens salget i Vesteuropa og Nordamerika beskrives som svagt.

Det er netop den kombination – faldende volumen, færre lanceringer og en tydeligere centralisering under OPPO – der giver grobund for spekulationer om brandets fremtid. Men lavere salg er ikke det samme som en nedlukning. Og det er præcis den skelnen, OnePlus nu forsøger at slå fast: Brandet er under pres, ja – men det er ikke på vej væk.

OnePlus: “Vi lukker ikke ned” – afviser rygter om brandets død