OnePlus kan være på vej med sin vildeste gadget længe

Midt i alle rygterne om en snarlig nedlukning af OnePlus herhjemme, dukker der nu et rygte op i en helt anden boldgade. Nye læk peger på, at selskabet kan være på vej ind på et helt nyt marked: en dedikeret Android-håndholdt til gaming. Hvis rygterne holder, er det ikke bare endnu en mobil med en controller klikket på siden, men en reel spillemaskine med 8-tommers skærm, skulderknapper og kraftig Dimensity-chip.

Hvor mange håndholdte satser på klassisk konsol-logik med store styrepinde og retrofokus, tyder lækkene på, at OnePlus i stedet vil gå målrettet efter mobilspillene, som millioner allerede bruger timer på hver uge. Her nævnes især FPS-spil med krav om hurtig berøringsrespons, lav forsinkelse og høj opdateringshastighed.

Computertegningen, som cirkulerer nu, viser en enhed med et markant tykkere kabinet end en almindelig telefon, integrerede greb i siderne og skulderknapper på toppen. Det ligner altså noget, der er bygget til at blive holdt i hænderne i længere tid ad gangen, ikke bare en smartphone i forklædning. Samtidig understreger flere medier, at billedet stadig skal tages med et gevaldigt skud salt, fordi der endnu ikke findes officiel dokumentation fra OnePlus.

En håndholdt bygget til mobilspil

Hvis oplysningerne er korrekte, kan OnePlus’ greb faktisk være ret klogt. Det globale marked for håndholdte spillemaskiner er blevet langt mere interessant, men der er stadig plads til en producent, som ikke prøver at lave endnu en mini-pc. En Android-baseret maskine med fokus på spil som PUBG Mobile og Delta Force kan ramme en brugergruppe, der hellere vil have flydende touchkontrol og høj billedfrekvens end tunge pc-oplevelser på farten.

Og netop her giver OnePlus mening. Brandet har i årevis forsøgt at markedsføre sig på hastighed, skærmkvalitet og gaming-egenskaber i sine telefoner. En håndholdt gaming-enhed vil derfor ikke være et komplet spring ud i det ukendte, men snarere et forsøg på at trække den strategi ud af mobilkategorien og over i et nyt produkt. Det er en langt skarpere idé, end hvis OnePlus bare lancerede endnu en tablet og kaldte den “gaming”.

Men der er stadig et stort forbehold

Der er dog et problem: Lækket er stadig kun et læk. De konkrete oplysninger kommer fra kendte profiler på Weibo og er siden blevet samlet op af flere techmedier, men der er endnu intet officielt fra OnePlus. Derfor er det alt for tidligt at tale om både lancering, pris og reelle specifikationer med nogen sikkerhed.

Timingen gør samtidig historien ekstra opsigtsvækkende. I de seneste uger har OnePlus også været omgærdet af rygter om nedskalering i flere markeder, mens selskabet i Indien offentligt har afvist, at lokale aktiviteter skulle blive lukket ned. Det betyder ikke, at en gaming-håndholdt er usandsynlig, men det gør hele projektet mere usikkert end normalt.

OnePlus kan være på vej med sin vildeste gadget længe