OnePlus kan forsvinde allerede i denne uge

Efter flere måneders spekulationer peger nye oplysninger på, at OnePlus inden for få dage vil annoncere, at selskabet trækker sig fra både det europæiske og det amerikanske marked.

Det er den tyske tech-side WinFuture, der bringer historien, og meldingen følger en lang række tegn på, at noget har været under opsejling. Tidligere på året kom der rygter om, at OnePlus var ved at afvikle sin europæiske og amerikanske forretning, og i foråret forlod flere ledende medarbejdere virksomhedens europæiske organisation. Heriblandt Danmark.

På det tidspunkt nøjedes OnePlus med at sige, at selskabet “evaluerer sin regionale køreplan og produktstrategi.”

Oppo ser ud til at få hovedrollen

Ifølge WinFuture skyldes beslutningen, at moderselskabet Oppo vil samle kræfterne om sit eget brand i Europa og USA i stedet for at konkurrere med sig selv gennem to mærker. Det vil i praksis betyde, at OnePlus-navnet kan forsvinde fra butikshylderne, mens Oppo overtager den internationale satsning.

Samtidig vil OnePlus blive “degraderet” til et modelnavn i stedet.

Hvad betyder det for OnePlus-ejere?

Hvis OnePlus lukker sin europæiske forretning, er det ikke ensbetydende med, at eksisterende telefoner bliver ubrugelige. Tværtimod har selskabet tidligere understreget, at brugernes rettigheder, softwareopdateringer og service fortsætter. Men hvis virksomheden helt forlader markedet, vil mange forbrugere med rette spørge, hvor længe den støtte reelt varer.

For potentielle købere kan usikkerheden også gøre det sværere at vælge en OnePlus-telefon, hvis mærket ikke længere har en officiel tilstedeværelse i Europa.

Stadig kun et rygte

OnePlus har endnu ikke bekræftet oplysningerne, og selskabet har heller ikke kommenteret de nye rygter. Hvis meldingen bliver officiel, markerer det afslutningen på en æra. OnePlus opbyggede gennem det seneste årti en loyal fanskare med telefoner, der ofte leverede topydelse til en lavere pris end konkurrenterne. Men de seneste år er brandet blevet stadig tættere integreret med Oppo, og et farvel til Europa vil være den hidtil mest markante konsekvens af den udvikling.

OnePlus kan forsvinde allerede i denne uge